**Tema: Vriende om te kry**

Spreuke 18:24

Vriende kan mekaar verwoes. Daar kan ook ’n vriend wees wat nader aan jou is as jou eie broer.

Verkeerde vriende kan jou verwoes – ons het verlede week daaroor gepraat! Regte vriende is nader as familie – vanaand wil ons bietjie hierby stilstaan, want wie jou vriende is, bepaal wie jy is.

Hoor hoe sê Salomo dit:

Spreuke 13:20

Hy wat met wyse mense meng, verkry self ook wysheid. Meng jou met dwase en jy word self soos hulle.

Jy word soos jou vriende! Ons ken dit, nie waar nie.

Maar hoe lyk ’n gesonde vriendekring? Hoe lyk gesonde vriende? En wat IS ’n vriend?

Ek hou nogal van die definisie van vriendskap as:

**Om te ken en geken te word (*to know and be known*).**

’n Vriend is iemand wat jou werklik ken vir wie jy is – nie wie jy voorgee by die werk of die skool nie. En jy ken hulle soos hulle werklik is.

* Ware vriende is lief vir mekaar.
* Ware vriende aanvaar mekaar.
* Ware vriende dien mekaar.
* Ware vriende vier saam met mekaar.

Ek dink ons moet ons vriende op 2 maniere onderskei:

1. Hoe lank hulle vriende is
2. Hie diep hulle vriende is

Ek dink ons het 3 termyne vriende:

1. **Omstandigheidsvriende**: dis ware vriende, maar net binne sekere omstandighede. Dis iemand by die werk, of iemand wat saam met jou gym, of langs jou bly. Julle kom goed oor die weg, maar as die omstandighede verander, gaan die vriendskap eindig. Hierdie mense gaan nie moeite doen om by jou begrafnis te wees nie. En dis OK. Moenie te veel van sulke vriende verwag nie. Moenie verwag dat hulle in alles by jou gaan wees nie – dis nie realisties of regverdig nie. Moenie te veel van hulle hê nie – jy het net soveel verhouding om te gee!
2. **Ware vriende – vir ’n seisoen**: Hierdie mense is ware vriende, maar dit hou net vir ’n tyd en dis OK. Dis dalk mense wat in jou kleingroep is. Of wat jy deur die skool of die kerk of wat ookal ontmoet het. Jy KEN mekaar werklik en geniet mekaar en as een van julle nou iets oorkom, sal die ander een daar wees. Maar oor 5 of 10 jaar groei julle uitmekaar uit – en dis OK. Of een trek weg en die vriendskap eindig – en dis OK. Moenie van vriendskappe verwag om vir ewig aan te gaan nie, die oorgrote meerderheid doen nie.
3. **Ware vriende vir altyd**: Daar is min sulke vriende. Meeste mense sal nooit sulke vriende hê nie – en dis OK. As jy sulke vriende het – wonderlik! Geniet dit en vier dit. As jy nie het nie – wonderlik! Geniet dit en vier dit!

’n Belangriker vraag om te vra is hoe diep my vriendskappe is. Hier dink ek kan ons baie by Jesus leer. Sy vriendskappe wat **72 – 12 – 3 – 3**.

1. **72:** Jesus het BAIE volgelinge en kennisse gehad, maar 72 was vriende, naby genoeg om *dissipels* genoem te word (Lukas 10:1).
2. **12:** 12 van hulle was sy kleingroep, sy naby vriende. Hulle het saam met Jesus geleef en beleef.
3. **3:** Hy het 2 binnekringe gehad. Die eerste was Petrus, Johannes en Jakobus. Hulle was die wat Jesus gevra het om saam met Hom op die berg van verheerliking te gaan en saam met Hom te bid in die tuin van Getsemane. Sy grootste hoogtepunte en laagste laagtepunte het Hy met hulle gedeel. Hulle kon op sy skouer lê met ete en Hy kon met hulle raas as hulle verkeerd is. Hy was werklik lief vir hulle. En hulle vir Hom – so lief dat hulle Hom kon teregwys en kwaai met Hom wees – “U sal nie my voete was nie!” “Ek sal keer dat U dit doen!”
4. **3:** Maar Hy het ook ’n tweede binnekring van 3 gehad, 3 wat nie sy dissipels was nie. Wie weet wie hulle was? Marta, Maria en Lasarus. Hulle was sy ontspanvriende, sy vriende waar Hy net Homself kon wees, sy vriende wat Hom laat rus het, laat energie kry het, laat moed skep het. Hulle was daardie vriende wat Hom kombuistafel toe nooi vir ’n glas wyn! Daardie vriende wat sommer met Hom geraas het – “Kan U nie sien sy doen niks nie‽ Sê bietjie vir haar sy moet kom werk!”

Interessant van hierdie 2 binnekringe is die ooreenkomste:

*Petrus en Martha was baie passievolle mense, mense wat Jesus ge-“challenge” het.*

*Jakobus en Maria was die doeners, die wat nie baie gepraat het nie, maar dinge laat gebeur het.*

*Johannes en Lasarus was die stilles vir wie Jesus besonder lief was, die wat op sy skouer lê en vir Hom net onvoorwaardelike liefde gee.*

Hoe lyk jou vriendekringe? Is hulle dalk te groot? En daarom is daar nie diepte nie?

Jesus het 72 ver vriende gehad, maar net 12 naby vriende. Eintlik net 2 groepies van 3 elke ware, diep vriende, sy binnekringe.

Wie is in jou binnekring? Is hulle goed vir jou? Hoe bou jy jou binnekring?

Wie is jou **passievriende** wat jou uitdaag en aanmoedig?

Wie is jou **doen vriende** wat sorg dat dinge gebeur?

Wie is jou **liefdesvriende**, wat jou net aanvaar en liefhet?

Die eerste is om te vra wie jy in jou binnekring wil hê, want onthou, jou vriende vorm jou! Hoe wil jy gevorm word?

Ek dink ’n goeie vertrekpunt sal die vrug van die Gees wees (Galasiërs 5:22 en 23):

“liefde, vreugde, vrede, geduld, vriendelikheid, goedheid, getrouheid, sagmoedigheid en selfbeheersing.”

Ken jy mense wat dit uitstraal? Straal jy dit uit?

Spandeer tyd met hierdie mense – nie die 72 nie, die 3.

Neem die inisiatief – gee jy die eerste tree, laat jou masker eerste sak.

Gaan met ’n gesindheid van dien – wat kan ek vir jou doen?

Vriende is nie iets wat toevallig gebeur nie – vriende word GEKIES. Wees doelbewus met jou vriende – jou lewe hang daarvan af.

Volg Jesus se voorbeeld – Hy het jou immers gekies as sy VRIEND!

Johannes 15:9-17

9“Soos die Vader My liefhet, het Ek julle ook lief. Julle moet in my liefde bly. 10As julle my opdragte uitvoer, sal julle in my liefde bly, net soos Ek die opdragte van my Vader uitvoer en in sy liefde bly.

11“Dit sê Ek vir julle sodat my blydskap in julle kan wees en julle blydskap volkome kan wees. 12Dit is my opdrag: Julle moet mekaar liefhê soos Ek julle liefhet. 13Niemand het groter liefde as dit nie: dat hy sy lewe vir sy vriende aflê. 14Julle is my vriende as julle doen wat Ek julle beveel. 15Ek noem julle nie meer ondergeskiktes nie, want 'n ondergeskikte weet nie wat sy baas doen nie. Nee, Ek noem julle vriende, omdat Ek alles wat Ek van my Vader gehoor het, aan julle bekend gemaak het. 16Julle het My nie uitgekies nie, maar Ek het julle uitgekies en julle aangestel om uit te gaan en vrugte te dra, vrugte wat sal hou. So sal die Vader aan julle gee wat julle ook al in my Naam vra. 17Dit beveel Ek julle: Julle moet mekaar liefhê!”

Jesus KIES om ons vriend te wees. Jesus KIES om jou vriend te wees. Geniet Hom!

Amen.